**Şansă de tânăr robotită**

*George Pena*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu de ce să fii aspră şi rea,

şansă de tânăr robotită?!

Ştiu azi că-n galaxii o stea

îmi este mie hărăzită.

Lumea, totuşi, am deprins-o

cu ecoul paşilor mei;

speranţa nu mi-am ucis-o,

anii sunt ca florile de tei.

Tot sorb apă vie de izvoare,

alergând prin spice de grâu,

inspirând minunea de soare

şi primenit ca apa unui râu.

Tu de ce să fii aspră şi rea,

şansă de tânăr robotită?!

Ştiu mereu că-n galaxii o stea

îmi este mie hărăzită.